google/wiki40b huggingface dataset:
Pestfagerfly

Utseende

Et middelsstort (vingespenn 30 – 40 mm), kraftig nattfly. Forvingens grunnfarge kan variere fra brunhvit til rødbrun, ofte lyst gulbrun. Vingen har ca. 5, ofte utydelige, hakkete, brune tverrlinjer, ellers ingen tegninger. Bakvingen er gråhvit med en smal, mørk flekk nær midten, bredt brunsvart langs ytterkanten. Den utvokste larven er grønn med en smal, hvit sidestripe, og med spredte, mørke, oppstående børster. Nyklekte larver er ganske mørke.

Levevis

I varmere områder er den et alvorlig skadedyr som kan angripe mange ulike kulturplanter, blant andre bomull, mais og tomater.
Den blir forholdsvis ofte innført til Norge med grønnsaker og annet plantemateriale, spontane forekomster er sjeldnere.

Utbredelse

Pestfargerflyet finnes over det meste av den gamle verden. Den var funnet en gang i Norge inntil 2006. I 2006 var det en innflyvning av arten til Norge og minst 13 funn ble gjort nord til Karmøy i Rogaland.
Teoretisk fysikk

Teoretisk fysikk er en gren av fysikken som bruker matematiske modeller og abstraksjon av fysikk i et forsøk på å forklare naturfenomener og prøve ut teorier.
Fysikkteorier kan basere seg på observerte fenomener, eller gå videre uten bevis fra den eksperimentelle fysikken. Dersom teorien går for langt fra det som er observert og utprøvd, kan den gå seg vill. Fysikkeksperimenter kan også plutselig finne nye fenomener som teorien ikke forklarer. Da må man lete etter en ny teori som forklarer dette.
Ettersom teoretisk fysikk beskriver den fysiske verden, kan man ikke utlede teorien fra grunnleggende aksiomer, slik man for eksempel kan gjøre i matematikken. I stedet forteller de hva man har observert tidligere, og gir spådommer om hva man vil kunne observere.
Fysikkteorier kan oppnå troverdighet ved at de gir spådommer som er korrekte og ikke forutsier noe som ikke stemmer. Teorier som er enkle blir sett på som bedre enn mer innviklede teorier. En foretrekker også teorier som forklarer mange ulike fenomener, fremfor en rekke ulike teorier som hver skildrer ett enkelt fenomen.
Wilhelmina Bay

Wilhelmina Bay er ei bukt på vestkysten av Antarktishalvøya. Den er om lag 30 kilometer bred og ligger mellom Reclus Peninsula og Cape Anna på Danco Coast.
Bukta ble oppdaget 29. januar 1898 av Belgica-ekspedisjonen under ledelse av Adrien de Gerlache og navngitt etter dronning Wilhelmina av Nederland. Foyn Harbour mellom Nansen Island og Enterprise Island i Wilhelmina Bay ble i perioden 1912 til 1930 aktivt benyttet som ankringsplass for flytende hvalkokerier. Bukta ble fotografert fra fly av Falkland Islands and Dependencies Aerial Survey Expedition 1955–57 og delvis kartlagt av bakkemannskaper fra Falkland Islands Dependencies Survey 1957–58.
Tovdal Idrettslag

Arkiv

Det finnes en møtebok etter Tovdal Idrottslag ved KUBEN i Arendal. Møteboken er fra foreningens første tid.
Dangshan

Dangshan (kinesisk: 砀山县; pinyin: Dàngshān Xiàn) er et fylke i provinsen Anhui i Folkerepublikken Kina. Det ligger i byprefekturet Suzhou.
Det har et areal på 1 193 kvadratkilometer og teller 920 000 innbyggere (2004).

Samferdsel

Kinas riksvei 310 går gjennom området. Denne viktige trafikkåren begynner i Lianyungang i Jiangsu, går vestover og ender i Tianshui i provinsen Gansu. Den går innom større byer som Xuzhou, Shangqiu, Kaifeng, Zhengzhou, Luoyang og Xi'an.
Bimbo (sang)

«Bimbo» er en populær amerikansk sang skrevet i 1948 eller 1949 av Glenn O'Dell, men kreditert Rodney (Rod) Morris eller «Pee Wee» King.
Sangen ble spilt inn av Gene Autry og opprinnelig utgitt på 78-platen Columbia 21204 i 1954. Den finnes også på albumet Always Your Pal, Gene Autry (1998). Det er et album med «singalong»-cowboymelodier for barn
Den ble spilt inn av Jim Reeves på platen Abbott 148 i 1953.
En versjon sunget av Suzi Miller ble spilt på BBC radios Children's Favourite Show i 1950- og 1960-årene.
«Bimbo» blir brukt som temasang til Liverpool-komikeren John Bishops radioshow på City Talk.
Eaton gasskraftverk

Eaton gasskraftverk er et varmekraftverk i Forrest County, i delstaten Mississippi i det sørlige USA. Anlegget har en installert produksjonskapasitet på 78 MW fordelt på 3 like store turbiner. Operatør er energiselskapet Mississippi Power Co. 
Det stod ferdig utbygd i 1949. Brenselkilden er hovedsakelig naturgass.
Iton (sommerfugl)

Utseende

Middelsstore (vingespenn 40-50 millimeter), brune og hvite smygere. Forvingen er brun med små, hvite flekker, bakvingen har hvit bakre del eller et bredt, hvitt tverrbånd.

Levevis

Larvene lever på gress eller andre enfrøbladete planter.

Utbredelse

Slekten er utbredt i Sørøst-Asia, der den er kjent fra Sikkim, Assam, Burma og Malaya.
Tokelaus riksvåpen

Tokelaus riksvåpen viser et skrin for oppbevaring av fiskeutstyr, en tuluma. Skrinet har et hvitt kors. Under står et bånd med mottoet Tokelau mo te Atua (Tokelau for Gud). Korset og mottoet viser kristendommens sterke stilling i Tokelau. 
Tulumaer benyttes til å oppbevare fiskeutstyr, både ved fiske fra kano og på land. De lages av tre og har et lokk som holdes på plass av en snor laget av kokosnøttfibre. Kunsten å lage tulumaer kan ha kommet til Tokelau fra Hawaii. En tuluma lages av et stykke fra stammen av Cordia subcordata. For å sikre fiskeutstyret lages den vanntett og slik at den flyter opprett om den skulle havne i sjøen.
Tokelaus nasjonalforsamling, Fono Fakamua, benytter emblemet med kongekrone over.
Griffenfeldsgade

Griffenfeldsgade er en sidegate til Nørrebrogade på Indre Nørrebro i København, som ender i Åboulevard.
Gaten er oppkalt etter rikskansler og bibliotekar Peder Griffenfeld. Frem til 1875 var Griffenfeldsgade kjent som Parcelvej etter Parcelbroen som førte over Ladegårdsåen. Gaten huset tidligere Sankt Josephs Hospital hvis bygninger var oppført i nygotisk stil av arkitekten Christian Hansen (1803–1883). I dag huser gaten en rekke afrikanske spesialforretninger, kafeer og restauranter.
I Griffenfeldsgade ses også bodegaen Nørrehus, som har holdt det gående siden 1920-tallet. Grensende opp til gaten ligger også Folkets Park.
Nya vindar

Nya vindar er et studioalbum av det svenske dansbandet Sven-Ingvars med Sven-Erik Magnusson fra 1987. Albumet ble produsert av Rutger Gunnarsson (som også er arrangör) samt Göte Wilhelmsson. Betegnelsen var GoodWill GWLP 2061.
Rovinari kraftverk

Rovinari kraftverk er et varmekraftverk nær byen Targu Jiu i Gorj fylke i det sørvestre Romania, ved elven Jiu. Det har en installert produksjonskapasitet på 1 720 MW, fordelt på fire blokker á 330 MW hver, og to blokker på 200 MW hver. Anlegget ble utbygd omkring 1970–1979. Brenselstypen er bitumenøst kull, naturgass og råolje. Dette er landets nest største termiske kraftverk målt etter installert effekt.
Utslippet av CO2 var 5,53 millioner tonn i 2005. De totale CO2-utslippene i 2008 var ca. 5 854 000 tonn, eller én million tonn over kvotemålet.
Episkyros

Episkyros (gresk: ἐπίσκυρος) var et ballspill i antikkens Hellas. Spillet ble spilt mellom to lag, vanligvis bestående av 12 til 14 spillere hver. Lagene var separert av en linje (kalt skyros), og hvert lag hadde dessuten en linje bak seg. Lagene jaget så ballen frem til et av lagene ble presset bak streken på egen banehalvdel.
Organiserte ballspill var spesielt viktige i Sparta, hvor man hadde en årlig episkyrosturnering med fem lag à 14 spillere.
Episkyros blir iblant nevnt som en forløper til dagens fotball, og en relieff av en episkyrosspiller er gjengitt på troféet som tildeles vinneren av herrenes europamesterskap i fotball. Antikke ballspill som de greske episkyros og faininda og det romerske harpastum hadde imidlertid bruk av hender og var langt mer voldelige enn moderne fotball.
Trondheim og Omegn Skøytekrets

Trondheim og Omegn Skøytekrets er en tidligere krets under Norges Skøyteforbund.
Kretsen ble stiftet 7. desember 1945. Trondheim og Omegn Skøytekrets og Fosen Skøytekrets ble slått sammen med Sør-Trøndelag Skøytekrets i 1970.
Fentanyl

Fentanyl er et syntetisk opioid som kan brukes til smertelindring i helsestellet. Effekten til fentanyl ligner på den til heroin, men noen av de ulike typer fentanyl kan være hundre ganger sterkere enn morfin for hver vektenhet, avhengig av nøyaktig sammensetting.
Stoffet står på forbudslisten til antidopingbyråene WADA og Antidoping Norge.
Team SandHaug

Team SandHaug var et norsk teamgym lag som konkurrerte i herreklassen, og da både senior og junior. Laget var sammensatt av gymnaster fra Sandnes Turnforening og Haugesund Turnforening.
Team SandHaug var ikke lagets offisielle navn, og i konkurranser konkurrerte de under Sandnes Turnforening eller Haugesund Turnforening.
Ola Borten Moe

Familiebakgrunn og yrkeskarrière

Han er oppvokst på Leinstrand i Trondheim kommune som sønn av gårdbruker Peder O. Moe (1948–2015) og sykepleier Kari Borten (1950–), datter av tidligere statsminister Per Borten (1913–2005). Ola Borten Moe giftet seg i 2008 med tidligere stortingsrepresentant Anna Ceselie Brustad (1975–), som han har barn med. Moe har studiekompetanse fra Kristen videregående skole Trøndelag fra 1995, agronomutdannelse fra Skjetlein videregående skole fra 1996 og mellomfag i statsvitenskap og historie fra Norges teknisk-naturvitenskapelige universitet fra 1996.
Moe har siden 1992 vært gårdbruker på familiegården Skjefstad vestre på Leinstrand. I 2013 ble han direktør for avdelingen for innovasjon i SIVA SF, med ansvar for eierskap i innovasjonsselskaper, forsknings- og kunnskapsparker samt utenlandsvirksomheten.

Politisk arbeid

Etter å ha vært tillitsvalgt i Senterungdommen i Trondheim, var Moe medlem av Trondheim bystyre 1995–2007. I bystyret var han nestleder i kirke- og kulturkomiteen 1995–1999, leder i oppvekstkomiteen 1999–2003, gruppeleder og kommunalråd 2003–2005. Han var også varamedlem av Senterungdommens sentralstyre 2000–2001, politisk rådgiver i Senterpartiet i 2001 og leder i Nei til EU i Sør-Trøndelag 2003–2005. I 2000 var han kandidat til ledervervet i Senterungdommen, men tapte med 53 mot 56 stemmer til Anne Beathe Kristiansen på landsmøtet.
Moe var innvalgt på Stortinget fra Sør-Trøndelag 2005–2013. Han var medlem av Senterpartiets programkomité foran stortingsvalget i 2005, og har en særlig interesse for distrikts- og næringspolitikk. I årene 2005–2007 var han medlem av Stortingets energi- og miljøkomité. Fra høstsesjonen 2007 overtok han ledelsen av Stortingets næringskomité, etter at partifellen Lars Peder Brekk ble parlamentarisk leder og tiltrådte i Stortingets kontroll- og konstitusjonskomité. I 2009 ble Moe 1. nestleder i Stortingets kontroll- og konstitusjonskomité og medlem av Stortingets kommunal- og forvaltningskomité. Han var også 1. nestleder i Senterpartiets gruppestyre på Stortinget 2010–2011. Den 4. mars 2011 tok han over som statsråd i Olje- og energidepartementet etter Terje Riis-Johansen.
Moe ble sammen med Statoil kåret til «Årets etikkversting» i 2011 av miljøvernorganisasjonen Framtiden i våre hender. Av Norsk Petroleumsforening ble Moe i 2013 tildelt NPF-prisen.
Han ble valg til første nestleder i Senterpartiet i 2014 og hadde tidligere tilnavnet «Senterpartiets kronprins». I april 2018 trakk han seg midlertidig fra nestledervervet etter at han og ni venner på en hyttetur ble mistenkt for å ha sendt sende en upassende sex-SMS til tidligere leder av Senterpartiet.
Bølgeleder

Bølgeleder er en fysisk struktur som har den egenskap at den leder bølger i en bestemt retning. Ordet bølgeleder brukes oftest i forbindelse med telekommunikasjon, hvor det er snakk om elektromagnetiske bølger, lydbølger eller lysbølger.
En fiberoptisk kabel er en bølgeleder som leder lysbølger fra en sender til en mottager. Senderutstyret til en radar bruker «hule metallstenger» til å lede mikrobølger fra senderutstyret til antennen.

Prinsipp og teori

Prinsippet med en bølgeleder kan forklares best ved at man kan tenke seg et hult metallrør. Dette røret strekkes fra ett punkt A, til ett annet punkt B langt borte. Dette røret kan bøyes rundt alle de hjørner man trenger for å komme fysisk fra A til B. Hvis man snakker inn i den ene enden av røret, kan man klart og tydelig høre hva som blir sagt i den andre enden. Nesten uavhengig av hvor langt dette røret er, eller hvor mange hjørner dette røret er bøyd rundt.
Teoretisk sett er det overgangen mellom to medier (en barriere) som er det som leder lydbølgen. For å føre lydbølgen fra A til B, trenger man et medium (eksempelvis luft) med en barriere rundt (eksempelvis stål). Lydbølgene blir reflektert mellom innerkantene av stålrøret. Ett annet eksempel på dette er en optisk fiber, som har meget rent glass i midten (kjernen) og ett annet materiale rundt (kappen) med en annen brytningsindeks. Her blir lysbølger reflektert i barrierene. Teorien for disse to eksemplene er identisk.
Homothermon

Utbredelse

Artene er utbredt i Sør-Amerika.
Egil Abrahamsen

Utmerkelser

Abrahamsen er tildelt en rekke norske og utenlandske ordener og andre utmerkelser for sitt virke. Han ble i 1988 utnevnt til kommandør av St. Olavs Orden for fortjeneste av norsk næringsliv. Abrahamsen er også kommandør av Finlands løves orden. Han er tildelt to franske ordener og er ridder av både Æreslegionen og av Den nasjonale fortjenstorden. I 1977 ble Abrahamsen æresdoktor ved Kungliga Tekniska högskolan i Stockholm. Abrahamsen er videre tildelt Norske Sivilingeniørers Forenings gullmedalje. Han er æresmedlem i Norges Tekniske Vitenskapsakademi og Fellow av National Academy of Engineering i USA.
Sametingspresident

Valg av sametingspresident

Sametinget baserer sin virksomhet på parlamentarisme, og sametingspresidenten velges ved flertallsvalg i Sametingets plenum. Sametingspresidenten utpeker deretter fire medlemmer til Sametingsrådet blant representantene i Sametingets plenum.
Sametingspresidenten og øvrige medlemmer av Sametingsrådet trer ut av Sametingets plenum, og erstattes av sine vararepresentanter så lenge de sitter i Sametingsrådet. Medlemmene i Sametingsrådet deltar således ikke i Sametingets komitéer eller på andre måter i Sametingets politiske behandling av saker.

Sametingspresidentens makt

Sametingspresidentens makt og myndighet avledes av at presidenten er den øverste formelle lederen for Sametinget, og presidentens formelle makt er definert indirekte av sameloven og direkte av Sametingets arbeidsorden. Mye av Sametingets formelle og uformelle makt er fremdeles under utarbeidelse. Noe av presidentens myndighet er et resultat av etablert praksis etablert siden åpningen av det første Sametinget i 1989.
Sametingspresidenten myndighet omfatter blant annet daglig styring av Sametingsrådet og Sametingets administrasjon.
Supertirsdagen

Supertirsdagen (engelsk: Super Tuesday) er en tirsdag i februar eller mars i år med presidentvalg i USA, da en stor del av USAs delstater avholder primærvalg eller nominasjonsvalg for å avgjøre hvem som skal bli den demokratiske og den republikanske kandidaten til presidentposten.
Den er en viktig dag i amerikanske primærvalgkamper da det er den dagen da flest delstater holder primærvalg. Å vinne stort på supertirsdagen gir ofte en presidentkandidat en tilstrekkelig dytt til å gå seirende ut av hele primærvalgprosessen. Hvilke delstater som har primærvalg på supertirsdagen og hvor mange som har det, varierer fra gang til gang.
Demokratenes primærvalg er alltid proporsjonale, det vil si at kandidatene tildeles delegater avhengig av hvor stor andel av stemmene de får. Republikanerne derimot har majoritetsvalg i flere av de mest folkerike delstatene, hvilket innebærer at vinneren får alle delegater.
Begrepet supertirsdag slo gjennom i 1988 da demokratene i flere delstater i sør bestemte seg for å holde sine primærvalg samtidig, den 8. mars. På den måten håpet de å få større innflytelse, og få fram en mer konservativ presidentkandidat. Planen mislyktes. Delstatene ble splittet mellom Al Gore, Jesse Jackson og Michael Dukakis, og til slutt var det den liberale Dukakis som ble demokratenes presidentkandidat. Supertirsdager har siden blitt holdt 10. mars 1992, 12. mars 1996, 7. mars 2000, 2. mars 2004, 5. februar 2008, 6. mars 2012 og 1. mars 2016.
Real Unión

Historie

Real Unión var blant de tidlige banebrytende spanske fotballag og sammen med andre baskiske klubber Athletic Bilbao, Real Sociedad og Arenas Club de Getxo var de med på å grunnlegge av La Liga i 1928. Klubben ble dannet i 1915 etter en sammenslåing av «Irún Sporting Club» og «Racing Club de Irún».
Klubben ble en kort stund kjent som «Unión Club Irún» før Alfonso XIII ga klubben kongelig godkjennelse. Under den andre spanske republikken byttet klubben tilbake til dette navnet. Real Unión vant senere den hjemlige cupen tre ganger, de slo Real Madrid i 1918 og på nytt i 1924. I 1927 slo de Arenas Getxo. De tapte 5-1 til FC Barcelona. Klubben rykket ned fra den øverste divisjonen i 1932.
Bear Family Records

Bear Family Records er et tysk uavhengig plateselskap som spesialiserer seg på gjenutgivelser av arkivmateriale som sprer seg fra country til rock and roll og gammel tysk filmmusikk. Selskapet ble dannet av Richard Weize i 1975, og holder til nord for Bremen i Holste-Oldendorf.
Plateselskapet har et rykte på seg for å ha svært høy kvalitet på innspillingene sine.
ENGESA EE-T1 Osório

Historie og utvikling

I 1987 tok ENGESA fram tre prototyper av en ny stridsvogn på eget initiativ. P1 var bestykket med en modifisert Royal Ordnance L7 105 mm riflet kanon og P2 med en GIAT 120 mm glattløpet kanon.

Teknisk

Vognføreren sitter foran til venstre i skroget, med vognkommandør og skytter til høyre i tårnet og laderen på venstre side.
Kanonen kan eleveres fra -10° til +20°. Den er stabilisert i to akser. En 7,62 mm mitraljøse er montert koaksialt med hovedskytset, og på tårntaket står enten en 7,62 mm eller 12,7 mm mitraljøse til.
Motoren er en MWM TBD 234 12-sylindret vannkjølt dieselmotor som gir 1 100 hk ved 2 350 omdreininger i minuttet. Den sitter bak i skroget.

Varianter

Ingen kjente varianter, men fabrikken tilbyr forskjellige tårn, blant annet med doble 30 eller 35 mm maskinkanoner til luftvernbruk.
Intel Technology Journal

Intel Technology Journal (ITJ) er et fagfellevurdert teknisk tidsskrift publisert av Intel som utgis kvartalsvis, i februar, mai, august og november. Tidsskriftet fokuserer på utvikling og forskning innen IT. Tidsskriftet har i snitt 8 artikler per utgave, og inneholder artikler både fra forskere og ingeniører som jobber for Intel og forskere og ingeniører som ikke har tilknytning til Intel.
Rådhusplassen (Vilnius)

Rådhusplassen i Vilnius (litauisk: Rotušės aikštė) er en av de eldste plassene i Litauens hovedstad Vilnius. Den ligger i gamlebyen, inntil byens historiske rådhus.
Rådhusplassen ligger ved enden av Pilies gatve og avgrenses blant annet av Didžioji gatvė. Gatene Stiklių gatvė, Vokiečių gatvė, Rūdninkų gatvė, Arklių gatvė og Savičiaus gatvė starter ved Rådhusplassen.
Rådhusplassen er det historiske sentrum for torvhandel og begivenheter i Vilnius. Det trekantformede plassen var fra 1300-tallet en markedsplass, og større årlige messer som f.eks Kaziukas marked avholdes blant annet på Rådhusplassen. Også byens juletre stilles opp på denne plassen, samt også konserter og andre nasjonale begivenheter avholdes her, blant annet den årlige Kaziukasmessen.
Helt siden tidlig på 1400-tallet var plassen kantet av småbutikker og med byutvidelser og utviklingen av handelen steg antall småbutikker. Hovedproduktene som ble omsatt var salt, jern og kjøttprodukter. Handlene var nøye regulert og butikkene kunne ikke fritt gis bort eller omsettes og hvem som solgte, og hva som ble solgt ble nøye regulert. Blant annet fikk ikke jøder anledning til å ha slakteri her eller i den tilgrensende gaten Vokiečių gatvė. Overtredelser ble strengt straffet, blant annet med bøter, pryl, fengsel og inndragning av varer. De inndratte varene ble donert videre til blant annet sykehus.
På plassen opptrådte reisende akrobater og artister, gjøglere med dresserte bjørner, komikere, teatergrupper og mystikere med semi-religiøse forestillinger. Samtidig var Rådhusplassen stedet hvor viktige gjester og utenlandske herskere møttes og adelsfamilier avholdt familiefester.
I 1748 brant det daværende rådhuset og de omkringliggende butikker, og dagens plan er fra 1769.
Cuicirama

Utseende

Middelsstore, avlange, kontrastrikt fargede trebukker. De er svarte med lyse sidestriper på pronotum, oransje "skuldre" og et lyst (gule eller hvitt) tverrbånd på dekkvingene. Antennene er omtrent så lange som kroppen, de fire-fem innerste leddene tett kledt med svarte, utstående hår. Pronotum er trapesformet sett ovenfra, dekkvingene jevnbrede med en lengderibbe.

Utbredelse

Slekten er utbredt i Sør-Amerika, (Fransk Guyana, Ecuador, Brasil og Bolivia).
FA-cupen 1965/66

FA-cupen 1965/66 var den 85. sesongen av den engelske FA-cupen. Everton slo Sheffield Wednesday 3–2 i finalen.
Saguia el-Hamra

Saguia el-Hamra (arabisk الساقية الحمراء, al-Saqiyah al-Hamra'a, "Rød kanal") er sammen med Río de Oro, et av de to territoriene som dannet den spanske provinsen Spansk Sahara etter 1969. Navnet kommer fra vannveien som går igjennom hovedstaden.
Saguia el-Hamra opptar den nordlige delen av Vest-Sahara og ligger mellom den 26. breddegrad og 27°50'N. Byen Cape Bojador skiller mellom regionene. Hovedstaden er El Aaiún (Laâyoune), og den innbefatter også byen Smara.
Territoriet har sitt navn fra en elv som tidvis oppstår: Saguia el-Hamra. Elven renner vest fra sør for El Farcya til den når Atlanterhavet i Laayoune.
Området er ca. 82 000 km² noe som utgjør omtrent en tredje del av landet.
Peter Spahn

Bakgrunn

Peter Spahn var sønn av en hjulmaker. Etter abitur i 1866 i Hadamar studerte Spahn rettsvitenskap i Würzburg, Tübingen, Berlin og Marburg.

Dommer

Han trådte i 1869 inn i prøyssisk dommertjeneste og innehadde forskjellige dommerembeder. I 1874 var han dommer i Marienburg i provinsen Westpreussen. I 1887 ble han dommer ved Landretten i Bonn, i1892 dommer i Oberlandesgericht i Posen, og fra 1896 ved Kammergreicht i Berlin. 
I 1898 ble han Reichsgerichtsrat i Leipzig, 1905 president for Oberlandesgerichtes Kiel, til sist 1910–17 posten som Oberlandesgerichtspräsident i Frankfurt am Main.
I 1899 var han president for Katholikentag i Neisse.

Politiker

Han tilhørte Den tyske riksdagen 1884–1918, nasjonalforsamlingen i Weimar 1919–20 og deretter fra 1920 Weimarrepublikkens riksdag. Han ble etter Ludwig Windthorsts død ble en av Sentrumspartiets mest innflytelserike menn. Han ble i 1907 partiets setedfortredende og i 1912 dets ordinarie partiordfører. Dessuten var han 1882–88, 1891–98 og 1904–08 representant til den prøyssiske landdagen. 
Spahn var 1895–98 Riksdagens andre og 1909 dens første visepresident samt 1912 president. Han tilhørte sitt partis høyre fløy og kom ikke sjeldent i konflikt med dens demokratiske gruppe under Matthias Erzberger, først i kolonispørsmål og under første verdenskrig om krigsmålene. 
Han var prøyssisk justisminister i tiden august 1917 til november 1918. Selv om han av overbevisning var en konservativ monarkist, gikk han inn for et partisamarbeid med SPD og for godtakelse av Versaillestraktaten.